**Tájékoztató a fúrt és ásott kutak engedélyeztetéséről**

**Tisztelt Lakosság!**

Az engedély nélkül létesített ásott vagy fúrt kutak tulajdonosainak **2020. december 31**.-ig kell kérelmezni a tulajdonukban álló kút fennmaradási avagy megszüntetési engedélyezési eljárását. Amennyiben a tulajdonos fenti határidőig nem kérelmezi az eljárást, úgy **vízgazdálkodási bírságot** kell fizetnie.

**Az engedélyezés alá vont kútnak milyen feltételeknek kell megfelelni?**A települési önkormányzat jegyzőjének fennmaradási engedélye szükséges az olyan ásott és fúrt kúthoz, amely kút **együttesen** teljesíti az alábbi feltételeket:

* a kút helye nem érinthet vízbázisvédelmi védőterületet
* a kút nem érint karszt- vagy rétegvizet
* 500 m3/év vízigénybevétel alatti
* a kút épülettel rendelkező ingatlanon van
* magánszemély a kérelmező
* a vízkivétel házi ivóvízigény és a háztartási igények kielégítését szolgálja (pl. locsolás) és
* a kút nem gazdasági célú vízigényt szolgál

Amennyiben a fent felsorolt feltételek közül **bármelyik nem teljesül,** akkor a **Fővárosi Katasztrófavédelmi Igazgatóság** (1081 Budapest, Dologház u. 1., Postacím: 1443 Budapest, Pf.:154.), mint területileg illetékes vízügyi hatóság **hatáskörébe tartozik** a kút fennmaradási engedélyezési eljárása.

**Mi az Ön teendője?**
Ha Önnek az ingatlanán a fentiekben foglalt feltételekkel bíró ásott vagy fúrt kút van akkor:

1. A fennmaradási engedélyezési eljáráshoz szükséges kérelmek letölthetőek az önkormányzat honlapjáról illetve kérhetőek a Hivatalban. A kitöltött nyomtatványokat bescennelve a hivatal@nagyborzsony.hu e-mail címre, postai vagy személyes úton kérjük visszajuttatni részünkre!
2. Kutak megszüntetése esetén szintén az erre kijelölt nyomtatvány benyújtása szükséges!

**Illetékek, Díjak**
**Az engedélyezési eljárás mentes az illeték- és díjfizetési kötelezettség alól.**
Az eljárás során felmerülő egyéb költségek (pl. műszeres vizsgálatok költségei) valamint a dokumentáció készítés költségei a kérelmezőt terhelik (csak fúrt kutak esetében).

**Figyelem!**

**Ásott kutak (a lakóházak udvarán lévő kutak jellemzően ásott kutak) fennmaradási engedélyeztetése esetén NEM SZÜKSÉGES KÚTFÚRÓ, VAGY TERVEZŐ által készített tervdokumentáció!**

**Fúrt kutak** engedélyeztetése esetén vízkútfúró szakképesítéssel vagy tervezői szakképesítéssel rendelkező szakember által készített tervdokumentáció csatolása szükséges. Kérjük, hogy legyenek körültekintőek, és inkább több szakembertől is kérjenek árajánlatot!

Kérdés esetén hívja bizalommal az alábbi telefonszámokat hivatali időben:

+36 27 378 025; +36 70 3770 574; +36 70 430 1014

**Nagybörzsöny, 2020. június**

**Nagybörzsöny Község Önkormányzata**